লান-ইউয়ে (চন্দ্র অবতরণ যান)
লান-ইউয়ে (চীনা: 揽月; ফিনিন: lǎn yuè; আক্ষরিক: "চন্দ্রকে আলিঙ্গন") চীনের মহাকাশ প্রযুক্তি পরিষদ কর্তৃক নির্মীয়মান একটি চন্দ্র অবতরণ যান। এটি আদিতে চীনের মানববাহী চন্দ্রপৃষ্ঠ অবতরণ যান (中国载人月面着陆器) বা সরলভাবে চন্দ্রপৃষ্ঠ অবতরণ যান (月面着陆器) হিসেবে পরিচিত ছিল। এই অবতরণ যানটির লক্ষ্য হল দুইজন মহাকাশচারীকে চন্দ্রপৃষ্ঠে বহন করে নিয়ে যাওয়া এবং কিছু নির্দিষ্ট সময় পরে আবার তাদেরকে চান্দ্র কক্ষপথে ফিরিয়ে আনা। ২০২৯ খ্রিস্টাব্দকে অবতরণ যানটির প্রাথমিক চন্দ্রপৃষ্ঠে অবতরণ প্রচেষ্টার তারিখ ধার্য করা হয়েছে। লান-ইউয়ে অবতরণ যানটিকে বহনকারী মহাকাশযানটির নাম হল মেংচৌ (梦舟)। ২০২৪ সালের ২৪শে ফেব্রুয়ারি তারিখে চীনের মানববাহী মহাকাশ অভিযান সংস্থা এই নামগুলি উন্মোচন করে। লান-ইউয়ে কথাটির অর্থ "চাঁদকে আলিঙ্গন", আর মেংচৌ শব্দের অর্থ "স্বপ্নতরী"।